जों इन्दनेसियानि बालि द्वीपनि Denpasar Ngurah Rai International एयार-पर्टाव 05/01/2018 खालारखालि सानजौफुनि 12:20 रिंगायाव स’हैनायसै। बेवहाय थांनानै नुबायदि बे एयार-पर्टनि वाइटिं ह’ला बेसेबा गुवार गेदेर आरो रोजा रोजा दाउबायारिफोरा जोम जोम जानानै दं। बेखौ बारनायावनो जोंनो नै धन्टानिबो बारा सम नांदोंमोन। जों बेखौ बारबोनायसै आरो बारबोनानै बायजोयाव नुबाय दि जोंनि मानसिफ्रा बेनार प्लेट लानानै जोंखौ नेगासिनो दं। दसे उनाव जोंखौ गंसे बासजों लांनो फैबाय। जोंखौ लांनो फैनाय बासआ ए,चि आरो WiFi फेसिलिटि थानाय। जों बासाव गाखोनायसै। आरो बासआ जोंखौ लांबाय थानाय समाव टावननि लामा आरो बिल्डिंफोरनि मोखाङाव बाइक आरो कारफोरखौ आब्रुथियै लाखिनायखौ बास सानिफ्रायनो जों नायलांबाय थानायसै। कार, बाइकफोरखौ लाखिनाय दंब्लाबो ग’लानि लांगोना आरो लामायाव मानसि सासेबो गसंनानै थानाय आरो थाबायलांनाय नुनानै मोनाखैमोन। अब्लाबो टावननि लामायाव मानसिफोर नुनाया बाइक आरो कार सालायनाय एबा खारबाय थानाय गारि सायावसोमोन। बे बायदि थासारिखौ नुनानै आंनि गोसोयाव मोनसे साननाय जाखां फैदोंमोन दि – बे हादराव हयथ’ दिनै टावन बेरायनो रावबो मानसियानो फैयाखै जानांगौ।